謁法門寺真身五十韻（伯三四四五）一首
作者：佚名
朝代：唐

paragraphs: 瞻禮喜成悲，傷着（嗟）不遇師。
矌因修曩劫，火寂掩俱尼（尸）。
神光分皎皎，雁塔起巍巍。
弘願無偏儻，從後請不疑。
人天重敬禮，神鬼悉交馳。
入海人難覩，騰波世莫窺。
供僧添聖福，稱象等毫釐。
鐵網牽沙岸，金甌出水湄。
輪王欣却得，將帥盡忘疲。
震日國絕大，岐陽地不卑。
累朝曾出現，近代盛修持。
萬遍磨不磷，千回湼不緇。
任從將火試，幾見陷金錘。
皓色豈能幷，晶光盡總虧。
真身無點𭼩（黶），珪璧有瑕雌（疵）。
安福樓前現，天涯海畔知。
懿宗親禮處，軍（君）主見同時。
截舌還能語，剜精復舊肥。
石光呈瑞質，木有寶燈儀。
塔主重修建，檀那各捨資。
才興運人力，早已感神祇。
一夜風雷吼，五更砂石吹。
不勞人力置，自有聖賢爲。
海得龍王護，藥叉將主司。
聖燈瞻處有，光相應心祈。
鼓樂喧天地，幡花海路歧。
秦王偏敬仰，皇后重心慈。
禮佛躬親到，齋僧偏極綏。
教坊呈御製，內外奏宮詞。
馬壯金鞍促，人輕玉勒移。
到來心躍躍，回首意遲遲。
睿旨遥瞻禮，皇情雅合規。
只凴香火力，消得國家危。
禱祝風（烽）煙息，猶希稼穡滋。
金經雕豈易，寶偈顯難思。
工匠勞心力，宸聰亦手胝。
衆緣沾士庶，萬卷放僧尼。
芝草生高壠，醴泉清滿池。
紅霓呈瑞色，白鶴唳嘉奇。
真相非生滅，凡情每自欺。
茫茫迷旨趣，劫劫擬何之。
達即全無體，玄微只在茲。
縱饒心稍轉，又被業追隨。
願智應難滿，勝絕寧每期。
不言同哽虎，罕遇䫉（類）盲龜。
像法承衣蔭，聲光以漸衰。
盛筵難際會，逢善莫推辭。
學寡漸黃絹，才荒誤色絲。
感恩頻灑淚，泣諷五言詩。
。